Címzett: ……………………………, az Országgyűlés elnöke

Tárgy: Törvényjavaslat benyújtása

Benyújtó:

Törvényjavaslat címe: **Az egészséges életmód elősegítése érdekében egyes törvények módosításáról**

**Az egészséges életmód elősegítése érdekében egyes törvények módosításáról** címmeltörvényjavaslatot kívánok benyújtani.

**T/19. számú**

**2023. évi …. törvény**

**az egészséges életmód elősegítése érdekében egyes törvények módosításáról**

Az Országgyűlés

– tekintettel a magyar lakosság kedvezőtlen népegészségügyi mutatóira,

– kinyilvánítva azt, hogy az egészségét megőrizni akaró polgár értékrendje az egészséges nemzet alapja,

– annak tudatában, hogy az egészség az egyén életminőségének és önmegvalósításának alapvető feltétele, amely döntő hatással van a családra, a munkára és ezáltal az egész nemzetre,

– elősegítve ezzel az egészséghez, valamint az egészséges környezethez fűződő alkotmányos jogok megvalósulását és védelmét,

a következő törvényt alkotja:

1. A FIATALKORÚAK DOHÁNYZÁSÁNAK VISSZASZORÍTÁSÁRÓL ÉS A DOHÁNYTERMÉKEK KISKERESKEDELMÉRŐL SZÓLÓ 2012. ÉVI CXXXIV. TÖRVÉNY MÓDOSÍTÁSA

**1. §**

(1) A fiatalkorúak dohányzásának visszaszorításáról és a dohánytermékek kiskereskedelméről szóló 2012. évi CXXXIV. törvény (a továbbiakban: Dohánytörvény) 16. § (1) bekezdése helyébe a következő rendelkezés lép:

 „A dohánytermék-kiskereskedelmi tevékenység folytatása során 2007. január 1. után született személy dohánytermékhez, dohányzást helyettesítő nikotintartalmú termékhez, valamint elektronikus cigarettához nem juthat, részére ilyen terméket értékesíteni, illetve őt kiszolgálni tilos.”

(2) A Dohánytörvény 16. § (2) bekezdése helyébe a következő rendelkezés lép:

 „Ha a dohánytermék-kiskereskedőben annak gyanúja merül fel, hogy a dohánytermék értékesítési helyére 2007. január 1. után született személy lépett be, illetve az (1) bekezdésben meghatározott terméket ezen időpont után született személy kívánja megvásárolni, a dohánytermék-kiskereskedő köteles a fogyasztót életkora hitelt érdemlő igazolására felhívni.”

 (3) A Dohánytörvény 16. § (3) bekezdése helyébe a következő rendelkezés lép:

 „Ha a fogyasztó az életkorát a (2) bekezdésben foglaltak szerint nem igazolja, vagy bebizonyosodik, hogy a fogyasztó 2007. január 1. után született, részére dohánytermék nem értékesíthető, és azonnal fel kell szólítani őt arra, hogy a dohánytermék értékesítési helyét hagyja el.”

 (4) A Dohánytörvény 16. § (6) bekezdése helyébe a következő rendelkezés lép:

 „A dohánytermék-kiskereskedő köteles az (1) bekezdésben meghatározott termék értékesítését megtagadni abban az esetben is, ha annak gyanúja merül fel benne, hogy a fogyasztó a terméket az (1) bekezdésében meghatározott személy részére történő továbbadás céljából kívánja megvásárolni.”

1. A FOGYASZTÓVÉDELEMRŐL SZÓLÓ 1997. ÉVI CLV. TÖRVÉNY MÓDOSÍTÁSA

**2. §**

A fogyasztóvédelemről szóló 1997. évi CLV. törvény (a továbbiakban: Fogyasztóvédelmi törvény) 16/A. § (1) bekezdése helyébe a következő rendelkezés lép:

 „Tilos 18. életévét be nem töltött személy részére – a kizárólag orvosi rendelvényre kiadható gyógyszer kivételével – alkoholtartalmú italt értékesíteni, illetve őt kiszolgálni. Tilos 21. életévét be nem töltött személy részére 15% vol alkoholtartalmat meghaladó italt értékesíteni, illetve őt kiszolgálni.”

1. A NEMZETI KÖZNEVELÉSRŐL SZÓLÓ 2011. ÉVI CXC. TÖRVÉNY MÓDOSÍTÁSA

**3. §**

A nemzeti köznevelésről szóló 2011. évi CXC. törvény 27. § (11) bekezdése helyébe a következő rendelkezés lép:

 „Az iskola a nappali rendszerű iskolai oktatásban azokban az osztályokban, amelyekben közismereti oktatás is folyik, azokon a tanítási napokon, amelyeken közismereti oktatás is folyik, megszervezi a mindennapos testnevelést legalább heti öt testnevelésóra keretében, amely történhet iskolai sportkörben való sportolással, valamint sportszervezet keretei között szervezett edzéssel (a továbbiakban: edzés) is.”

4. AZ EGÉSZSÉGÜGYRŐL SZÓLÓ 1997. CLIV. TÖRVÉNY MÓDOSÍTÁSA

**4. §**

Az egészségügyről szóló 1997. évi CLIV. törvény a következő rendelkezésekkel egészül ki:

 „40/B. § (1) A tankötelezettség megszűnését követően a nyugdíjkorhatár eléréséig minden magyar állampolgár köteles sportszervezet keretei között szervezett edzésen legalább heti két óra időtartamban részt venni.

 (2) A kötelező edzések az állami költségvetés terhére valósulnak meg.

 (3) A Nemzeti Népegészségügyi Központ megszervezi az állampolgárok évenkénti fizikai állapotának mérését. A méréseken az (1) bekezdésben érintett személyek részvétele kötelező.

(4) Mentesül az edzés kötelezettsége alól az, aki

 a) az állampolgárok számára szervezett évenkénti fizikai állapotmérésen nem éri el az edzéseken való részvételhez szükséges, a Nemzeti Népegészségügyi Központ által meghatározott szintet;

 b) igazolt egyesületi tagként sporttevékenységet folytat, vagy amatőr sportolói sportszerződéssel rendelkezik.

 (5) Az állampolgárok számára a sportszervezet minden év február 1-ig igazolást állít ki arról, hogy az edzési kötelezettségét teljesítette. Ezt az igazolást a sportszervezet a Nemzeti Adó- és Vámhivatal számára is köteles megküldeni.”

5. SZANKCIÓK

**5. §**

A dohánytermék-kiskereskedővel szemben az 1. §-ban szabályozott rendelkezések be nem tartása esetén a Dohánytörvény 22. §-a által meghatározott bírság kiszabása kötelező.

**6. §**

E törvény 2. §-ában foglaltak megsértése esetén a Fogyasztóvédelmi törvény 47. § rendelkezéseit kell alkalmazni.

**7. §**

A 4. §-ban foglalt kötelezettség mulasztása esetén az állampolgár egészségbiztosítási járulék befizetésére köteles az Egészségbiztosítási Alap számára, a mulasztást követő év április 1-ig. A járulék mindenkori összegét a Nemzeti Adó- és Vámhivatal állapítja meg hivatalos közleményében.

1. Záró rendelkezések

**8. §**

Felhatalmazást kap a Kormány a 4. §-ban foglaltak végrehajtásával kapcsolatos rendeletek megalkotására.

**9. §**

Ez a törvény 2025. január 1-jén lép hatályba.

**Általános indokolás**

Magyarország Alaptörvénye szerint mindenkinek joga van a testi és lelki egészséghez (XX. cikk). Magyarország lakosságának egészségi állapota alapvetően határozza meg nemzetünk sorsát és jövőjének kilátásait. Társadalmi és gazdasági előrelépés elképzelhetetlen rossz egészségi állapotú, beteg emberekkel. Az egészség önmagában is jelentős egyéni és társadalmi érték, ugyanakkor egyéni és társadalmi erőforrás is, az ország gazdasági versenyképességének záloga.

A magyar lakosság életmóddal kapcsolatos egészségkockázatai nemzetközi összehasonlításban igen kedvezőtlenek, ezért csak a lakosság egészségmagatartásában bekövetkező döntő fordulat járhat tartós eredménnyel. Ehhez biztosítani szükséges a megfelelő fizikai, társadalmi, gazdasági és jogi környezetet, fejleszteni kell az egyének és közösségek egészségtudatosságát, a hazai egészségkultúrát.

A 2000 óta tapasztalható javulás ellenére Magyarország lakosságának egészségiállapot -mutatói még mindig elmaradnak a legtöbb uniós országétól. A rendszeresen dohányzók aránya, a túlzott mértékű alkoholfogyasztás és az elhízás a legmagasabb értékek között van az Európai Unióban, ami hozzájárul a szív- és érrendszeri betegségekkel és a rákkal összefüggő halálozás magas arányához.

Az egészség megőrzése és védelme társadalmi felelősség, melynek egyik alapfeltétele a fizikai aktivitás fokozása a lakosság körében. Az egészséges, mozgásformákban gazdag életmód többek között a túlsúly, elhízás elleni küzdelem hatékony eszköze.

**Részletes indokolás**

1.§

A törvényjavaslat a Dohánytörvénynek a kiskereskedelmi forgalomra vonatkozó rendelkezéseit módosítja, illetve egészíti ki. Célja – az európai uniós tendenciákhoz igazodva – a magyar társadalomban egy füstmentes generáció kialakítása, amely jelen szabályozás értelmében a 2007. január 1. után született személyeket jelenti, akik a jövőben már nem juthatnak hozzá az érintett termékek köréhez. A rendelkezés kiterjed a nikotint tartalmazó termékekre is, amelyek fogyasztása egyre népszerűbb a fiatalok körében.

2.§

A fiatalok körében még mindig magas alkoholfogyasztás visszaszorításának érdekében a Fogyasztóvédelmi törvény módosítását tartalmazza. Az alkoholtartalom meghatározásával a tömény italok fogyasztása ellen lép fel.

3.§

A köznevelési intézmények tehermentesítése érdekében a mindennapos testnevelés egy része sportszervezetekhez kerül.

4.§

A törvényjavaslat a fizikai aktivitás fokozása érdekében a rendszeres testmozgás széles körű bevezetését tartalmazza. Rögzíti a rendszeres testmozgás bevezetéséhez szükséges fizikai állapotfelmérések megszervezését. A szervezett edzéseken kötelező a részvétel a törvényjavaslat által meghatározott személyeknek. A normahely a mentesítő körülményeket is felsorolja. A rendszeres testmozgás kötelezettségének teljesítéséről, ennek dokumentálásáról szintén rendelkezik. A kötelezettség teljesítéséről szóló igazolást a Nemzeti Adó- és Vámhivatal számára kell megküldeni, mivel a kötelezettség elmulasztása járulék megfizetését vonja maga után.

5.§

A törvényjavaslat a Dohánytörvényben meghatározott fogyasztóvédelmi bírságot ír elő a dohánytermékek forgalmazásával kapcsolatos korlátozó intézkedések hatékony érvényesülése érdekében. A Dohánytörvény a bírság összegét a személyi körülményekre és a szabályszegés súlyára figyelemmel differenciáltan határozza meg, széles körű mérlegelési lehetőséget biztosítva az eljáró hatóságnak.

6.§

Az alkoholtartalmú italok jogszabályellenes forgalmazása a fogyasztóvédelmi rendelkezések megsértését jelenti, amelyet a Fogyasztóvédelmi törvény idézett rendelkezései szankcionálnak.

7.§

Egészségbiztosítási járulékot határoz meg a rendszeres testmozgás hatékony érvényesülése érdekében. Ezt a kötelezettségüket nem teljesítőkkel szemben szabja ki a Nemzeti Adó- és Vámhivatal. Ez egyúttal kiegészítő forrást teremt az egészségügyi szolgáltatások fejlesztésére irányuló programok finanszírozásához.

8.§

A törvény végrehajtásához szükséges rendelkezések megalkotására jogosítja fel a Kormányt.

9.§

A törvény hatályba lépéséről rendelkezik.